無言兄以銀壺作粥糜頗極其妙舟居夜饑頃刻可辦戲作此詩
作者：劉一止
朝代：宋

paragraphs: 少年愛酒不廢沽，滑稽鴟夷每随車。
春禽似是知我意，日日勸我提葫蘆。
侵尋老境筋力異，宿昔百嗜今一無。
羈窮未免走四方，是口時賴薄粥餬。
憐君巧作此瓢壺，善爲口計真不疏。
上蓋下豐腹胍𦘴，空洞可置升米餘。
釜湯外沸如隔膜，氣塞不作聲盧胡。
須臾已復成淖糜，勻滑不減傾醍醐。
篷窗夜饑急星火，咄嗟而辦功可書。
山僧歙鉢未足詫，考父古鼎非時須。
我聞壺中有高隱，日月或類蓬萊居。
神仙有無事恍惚，山澤形貌常多臞。
不如一飽睡清熟，個中便是真華胥。